**Informatīvais ziņojums “Par fiskālās telpas pasākumiem un izdevumiem prioritārajiem pasākumiem valsts budžetam 2018.gadam un ietvaram 2018.–2020.gadam”**

Pamatojoties uz Ministru kabineta (turpmāk – MK) 2017.gada 28.marta rīkojuma Nr.141 “Par likumprojekta “Par vidēja termiņa budžeta ietvaru 2018., 2019. un 2020.gadam” un likumprojekta “Par valsts budžetu 2018.gadam” sagatavošanas grafiku” pielikuma 12.punktu, ņemot vērā 2017.gada 29.augusta MK sēdē sniegto informāciju par indikatīvo fiskālās telpas apjomu vispārējās valdības budžetā 2018.–2020.gadā (prot. Nr.42, 51.§ 2.punkts) un 2017.gada 22.augustā MK sēdē uzdoto finanšu ministrei organizēt valdību veidojošās koalīcijas sadarbības partneru darba grupu (turpmāk – darba grupa) un iesniegt priekšlikumus par atbalstāmajiem prioritārajiem pasākumiem izskatīšanai MK sēdē, Finanšu ministrija ir sagatavojusi informatīvo ziņojumu “Par fiskālās telpas pasākumiem un izdevumiem prioritārajiem pasākumiem valsts budžetam 2018.gadam un ietvaram 2018.–2020.gadam” (turpmāk – informatīvais ziņojums).

Lai sagatavotu priekšlikumus par atbalstāmajiem prioritārajiem pasākumiem izskatīšanai MK 2017.gada 8.septembra ārkārtas sēdē ir organizēta valdību veidojošās koalīcijas sadarbības partneru darba grupa. Darba grupa ir atbalstījusi pasākumus, kas palielina fiskālo telpu un sagatavojusi priekšlikumus papildu valsts budžeta izdevumu pasākumiem.

1. **Fiskālās telpas pasākumi**

Tabula Nr.1

**Fiskālās telpas pasākumi**, milj. *euro*

|  |  |  |  |
| --- | --- | --- | --- |
| Pasākums | 2018 | 2019 | 2020 |
| **Fiskālā telpa pēc šī gada 29.augusta MK sēdes** | **81,0** | **34,08** | **231,24** |
| Kases čeku loterija | -0,2 | 2,76 | 2,76 |
| Uzturlīdzekļu garantiju fonda izmaksas palielinājuma no minimālās algas celšanas pakāpeniska ieviešana | 3,73 | 1,95 | × |
| Autoceļu lietošanas nodeva | 0,77 | 0,77 | 0,77 |
| Ietaupījums saistībā ar e-veselības ieviešanu attiecībā uz elektroniskajām darba nespējas lapām | 1,86 | 4,18 | 4,52 |
| Termiņuzturēšanās atļauju pagarināšanas maksas izņēmumu atcelšana | × | 4,0 | 4,0 |
| PVN reversa maksāšanas kārtības paplašināšana pākšaugiem un līdzīgiem produktiem | × | 0,5 | 0,5 |
| Līdzekļu neparedzētiem gadījumiem samazinājums | × | 16,0 | 16,0 |
| Ieņēmumu palielinājums no valsts nodevas par vīzas, uzturēšanās atļaujas vai Eiropas Savienības pastāvīgā iedzīvotāja statusa Latvijas Republikā pieprasīšanai iesniegto dokumentu izskatīšanu un ar to saistītajiem pakalpojumiem un no valsts nodevas par informācijas saņemšanu no Iedzīvotāju reģistra. | 0,202 | 0,202 | 0,202 |
| Liepājas cietuma būvniecības termiņa pagarināšana | 30,66 | 26,56 | × |
| Papildu resursi no obligātās iepirkuma komponentes (OIK) finansēšanas modeļa (izdevumu samazinājums) | 5,0 | 5,0 | 5,0 |
| PVN samazinātas likmes 5% noteikšana Latvijai raksturīgiem augļiem, ogām, dārzeņiem | -6,0 | -6,0 | -6,0 |
| **Pieejamā fiskālā telpa:** | **117,02** | **90,00** | **258,99** |

1. *Kases čeku loterija*. Lai cīnītos par patiesu uzņēmumu un saimnieciskās darbības veicēju ienākumu norādīšanu nodokļu maksātāju grāmatvedībā un nepielietotu vienīgi uz kontroli un sodiem balstītas metodes nodokļu nemaksāšanas apkarošanā, nepieciešams meklēt stimulējošus pasākumus, kas veicinātu iedzīvotāju vēlmi un ieinteresētību lūgt izsniegt čeku, kvīti par veikto darījumu. Kā vienu no šādiem risinājumiem vairākas valstis ir izvēlējušās čeku loteriju, kur ir sasniegti dažādi rezultāti. Arī Lietuva šī gada beigās pirmo reizi organizēs čeku loteriju. Tādā gadījumā čeks, kvīts nebūs tikai dokuments, ar kuru pierādīt savas patērētāja tiesības, bet arī loterijas biļete, kas dos tiesības piedalīties izlozē un laimēt dažādus laimestus. Vienlaikus iedzīvotāji arī būs iesaistīti nodokļu nomaksas veicināšanā, saskatot savu tiešo pienesumu valsts mērķa – cīņa pret ēnu ekonomiku, sasniegšanā. Lai ieviestu čeku loteriju, ir nepieciešams 2018.gada laikā izstrādāt tiesisko regulējumu un tehnisko risinājumu. Pirmo čeku loteriju varētu organizēt 2019.gadā. Paredzamā fiskālā ietekme ir 3 250 000 *euro* gan 2019.gadā, gan 2020.gadā t.sk., pievienotās vērtības nodokļa ieņēmumi 2 950 000 *euro* un iedzīvotāju ienākuma nodokļa ieņēmumi 300 000 *euro* (t.sk., 240 000 *euro* pašvaldību budžetā un 60 000 *euro* valsts pamatbudžetā). Papildus nepieciešams paredzēt izdevumus iepirkuma un IT sistēmu nodrošināšanai 200 000 *euro* 2018.gadā, 2019. un 2020.gados administrēšanai un balvu fondam 250 000 *euro* katru gadu.
2. *Uzturlīdzekļu garantiju fonda izmaksas palielinājuma no minimālās algas celšanas*. Tieslietu ministrijas priekšlikums paredzēt pakāpenisku uzturlīdzekļu izmaksas palielinājumu saistībā ar minimālās algas celšanu, nosakot minimālos uzturlīdzekļus:

2018. gadā

* katram bērnam no viņa piedzimšanas līdz 7 gadu vecuma sasniegšanai – 23 % apmērā no MK noteiktās minimālās mēneša darba algas;
* katram bērnam no 7 gadu vecuma sasniegšanas līdz 18 gadu vecuma sasniegšanai, kā arī personai pēc pilngadības sasniegšanas, ja tā turpina iegūt pamatizglītību, vidējo izglītību, arodizglītību vai speciālo izglītību Latvijas Republikā, bet ne ilgāk kā līdz 21 gada vecuma sasniegšanai – 27,5 % apmērā no MK noteiktās minimālās mēneša darba algas.

2019.gadā

* katram bērnam no viņa piedzimšanas līdz 7 gadu vecuma sasniegšanai – 24 % apmērā no MK noteiktās minimālās mēneša darba algas;
* katram bērnam no 7 gadu vecuma sasniegšanas līdz 18 gadu vecuma sasniegšanai, kā arī personai pēc pilngadības sasniegšanas, ja tā turpina iegūt pamatizglītību, vidējo izglītību, arodizglītību vai speciālo izglītību Latvijas Republikā, bet ne ilgāk kā līdz 21 gada vecuma sasniegšanai – 28,5 % apmērā no MK noteiktās minimālās mēneša darba algas.

2020.gadā

* katram bērnam no viņa piedzimšanas līdz 7 gadu vecuma sasniegšanai – 25 % apmērā no MK noteiktās minimālās mēneša darba algas;
* katram bērnam no 7 gadu vecuma sasniegšanas līdz 18 gadu vecuma sasniegšanai,  kā arī personai pēc pilngadības sasniegšanas, ja tā turpina iegūt pamatizglītību, vidējo izglītību, arodizglītību vai speciālo izglītību Latvijas Republikā, bet ne ilgāk kā līdz 21 gada vecuma sasniegšanai – 30 % apmērā no MK noteiktās minimālās mēneša darba algas, attiecīgi samazinot dotāciju no vispārējiem ieņēmumiem un izdevumus sociālajiem pabalstiem Tieslietu ministrijas  budžeta apakšprogrammā 03.08.00 “Uzturlīdzekļu garantiju fonds” 2018.gadā  3 725 967 *euro* apmērā un 2019.gadā  1 952 011 *euro* apmērā.

1. *Autoceļu lietošanas nodeva.* 2017.gada 28.jūlijā Saeimā tika pieņemts likums “Grozījumi Autoceļu lietošanas nodevas likumā”, kas atbilstoši Autoceļu lietošanas nodevas likuma pārejas noteikumu 1.punktam paredz, ka no 2018.gada 1.janvāra pienākums maksāt autoceļu lietošanas nodevu būs arī par kravas transportlīdzekļiem, kas nav paredzēti kravu autopārvadājumiem (jeb par kravas speciālajiem transportlīdzekļiem (piemēram, par kravas darbnīcu, kravas laboratoriju) atbilstoši LVS 87:1997 “Transportlīdzekļu tipi un to definīcijas”), kā rezultātā saskaņā ar Satiksmes ministrijas aprēķiniem pozitīvā ietekme uz valsts budžeta ieņēmumiem plānota 0,765 milj. *euro* gadā, kā bija norādīts Satiksmes ministrijas 2017.gada 6.jūnijā iesniegto priekšlikumu likumprojekta “Grozījumi Autoceļu lietošanas nodevas likumā” (Nr. 886/Lp12) otrajam lasījumam pamatojumā. Saskaņā ar VAS “Ceļu satiksmes drošības direkcija” datiem ir reģistrēti 3 085 kravas speciālie transportlīdzekļi, no kuriem 535 ir tādi, kas arī turpmāk būs atbrīvoti no nodevas samaksas (piemēram, Iekšlietu ministrijas padotībā esošo iestāžu un šo iestāžu padotībā esošo izglītības iestāžu transportlīdzekļi, operatīvie transportlīdzekļi). Līdz ar to priekšlikums attiecas uz 2 550 kravas speciālajiem transportlīdzekļiem. Pieņemot, ka aptuveni 50 % no kravas speciālajiem transportlīdzekļiem regulāri lieto valsts autoceļu posmus, par kuriem maksājama nodeva, un vidējā nodevas gada likme ir 600 *euro*, plānotais valsts budžeta ieņēmumu pieaugums no nodevas ir aptuveni 0,765 milj. *euro* gadā. Pamatojoties uz iepriekš minēto, Satiksmes ministrija lūdz Finanšu ministriju autoceļu lietošanas nodevas ieņēmumu prognozi, kas pašreiz ir 31 800 000 *euro*, 2018.gadam un turpmākajiem gadiem paaugstināt par 0,765 milj. *euro* gadā, t.i., nosakot to katru gadu 32 565 000 *euro* apmērā 2018.-2020.gadam.
2. *Ietaupījums saistībā ar e-veselības ieviešanu attiecībā uz elektroniskajām darba nespējas lapām.* Mērķis – uzlabot elektroniski izrakstīto darbnespējas lapu (turpmāk – e-DNL) izsniegšanas disciplīnu un mazināt to gadījumu skaitu, kad DNL izsniegta nepamatoti, izsniegta uz pārāk ilgu laika periodu utml. MK 2017.gada 29.augusta sēdē tika izskatīts Labklājības ministrijas sagatavotais informatīvais ziņojums “Priekšlikums izmaiņām darbnespējas lapu izsniegšanas un apmaksas kārtībā, kā arī konstatēto pārkāpumu novēršanas mehānisma ieviešanas izvērtējums”, kurā sniegta informācija, ka pēdējos gados turpina pieaugt slimības pabalstu skaits, attiecīgi pieaug arī izdevumi slimības pabalstu nodrošināšanai. Atbilstoši Valsts sociālās apdrošināšanas aģentūras informācijai, dati no elektroniski izrakstītām darbnespējas lapām uzrāda labāku (samazinošu) tendenci, salīdzinot ar kopējo statistiku. Ārstniecības personas un farmaceiti obligātu datu ievadi veselības informācijas sistēmā uzsāks ar 2018.gada 1.janvāri, bet tikmēr neizslēdzot iespēju to darīt brīvprātīgi. Šobrīd uz e-DNL pamata piešķirto slimības pabalstu skaits ir neliels, veicot pāreju uz e-DNL, kopējais izmaksājamo slimības pabalstu apmērs varētu samazināties 2018.gadā par 1%, savukārt 2019. un 2020.gadā par 2%. Atbilstoši Labklājības ministrijas aktualizētiem bāzes izdevumiem uz 2017.gada 4.augustu, izmaksāto slimības pabalstu apjoms 2018.gadā varētu sasniegt 186 milj. *euro*, 2019.gadā varētu sasniegt 209 milj. *euro* un 2020.gadā sasniegt 226 milj. *euro*. Līdz ar to kopējais ietaupījums, ja arī turpmāk būs vērojamas minētās tendences, e-DNL lapām uzrādīt mazāku vidējo apmaksāto slimības dienu skaitu 2018.gadā pēc Veselības ministrija novērtējuma varētu sasniegt 1,86 milj. *euro*, 2019.gadā varētu sasniegt 4,18 milj. *euro* un 2020.gadā – 4,52 milj. *euro*.
3. *Termiņuzturēšanās atļauju pagarināšanas maksas izņēmumu atcelšana.* Mērķis – atcelt izņēmumus attiecībā uz pagarināšanas maksu. Saskaņā ar Imigrācijas likumā noteikto, ārzemniekam pieprasot pirmreizējās termiņuzturēšanās atļaujas jāveic maksājums valsts budžetā. Atceļot izņēmumus attiecībā uz maksu par termiņuzturēšanās atļaujas pagarināšanu, tiek plānots palielināt Ekonomikas ministrijas valsts budžeta programmā 33.00.00 “Ekonomikas attīstības programma” ieskaitāmo līdzekļu apmēru 2019. un 2020.gadā par 4 000 000 *euro* ik gadu.
4. *Pievienotās vērtības nodokļa (turpmāk – PVN) reversā paplašināšana pākšaugiem un līdzīgiem produktiem.* Lai cīnītos ar PVN krāpniecību, ar 2016.gada 1.jūliju lauksaimniecības nozarē ir ieviests īpašs PVN piemērošanas režīms jeb tā saucamā reversā jeb apgrieztā PVN maksāšanas kārtība graudaugu un tehnisko kultūru piegādēm. Tā kā ir konstatēti lieli PVN izkrāpšanas riski arī attiecībā uz pākšaugu piegādēm, tad šī īpašā PVN maksāšanas kārtība kā viens no efektīvākajiem līdzekļiem būtu attiecināma arī uz pākšaugu piegādēm (tai skaitā pupiņām, dārza pupām, auna zirņiem, lauka pupām, lēcām, lupīnām, zirņiem un cūku zirņiem). Līdz ar to ir sagatavojami grozījumi Pievienotās vērtības nodokļa likumā, lai saskaņā ar Padomes 2006.gada 28.novembra Direktīvas 2006/112/EK par kopējo pievienotās vērtības nodokļa sistēmā noteikto kārtību ar 2019.gada 1.janvāri ieviestu reverso jeb apgriezto PVN maksāšanas kārtību pākšaugu piegādēm. Paredzamā fiskālā ietekme ir 500 000 *euro* gan 2019., gan 2020.gadā.
5. *PVN samazinātas likmes 5% noteikšana Latvijai raksturīgiem augļiem, ogām, dārzeņiem.* Latvija ir viena no piecām ES valstīm, kurā netiek piemērotas samazinātās PVN likmes pārtikas produktiem. Ieviešot samazināto 5 % PVN likmi atsevišķiem augļiem, ogām un dārzeņiem, Latvija būtu viena no 24 ES valstīm un pirmā starp Baltijas valstīm, kas ieviesusi samazināto PVN likmi noteiktiem pārtikas produktiem. PVN likmes samazināšana ir īpaši ieteicama nozarēs, kurās ir liela ēnu ekonomika, un Eurostat datu izvērtējums liecina, ka augļu, ogu un dārzeņu tirdzniecībā varētu būt ļoti liels ēnu ekonomikas īpatsvars. Vietējie augļu, ogu un dārzeņu audzētāji salīdzinājumā ar citu valstu augļu, ogu un dārzeņu audzētājiem nav konkurētspējīgi. Samazinot PVN likmi līdz 5 % Latvijai raksturīgiem augļiem, ogām un dārzeņiem, būs iespējams panākt pozitīvāko efektu, ievērojami mazinot uzņēmēju darbošanos ēnu ekonomikā un palielināt legālajā tirgū darbojošos komersantu konkurētspēju.
6. **Priekšlikumi valsts budžeta izdevumiem**

Darba grupa sagatavoja priekšlikumus atbalstāmajiem prioritārajiem pasākumiem. Tabulā Nr.2 ir parādīts darba grupas konceptuāli atbalstītais finansējums sadalījumā pa ministrijām un citām centrālajām valsts iestādēm (turpmāk – ministrija).

Tabula Nr.2

**Priekšlikumi atbalstāmajam finansējumam ministriju prioritārajiem pasākumiem,** *euro*

| Ministrija | 2018 | 2019 | 2020 |
| --- | --- | --- | --- |
| **Ministriju pasākumi kopā:** | **74 845 711** | **76 355 315** | **229 758 848** |
| Ministru kabinets | 283 500 | 230 000 | 0 |
| Korupcijas novēršanas un apkarošanas birojs | 599 327 | 799 327 | 999 327 |
| Aizsardzības ministrija | 700 000 | 700 000 | 700 000 |
| Ārlietu ministrija | 1 736 574 | 1 716 932 | 1 716 932 |
| Ekonomikas ministrija | 5 380 342 | 4 250 246 | 4 250 246 |
| Finanšu ministrija | 4 597 350 | 4 626 911 | 10 383 133 |
| Iekšlietu ministrija | 10 597 731 | 10 147 864 | 13 963 969 |
| Izglītības un zinātnes ministrija | 2 897 479 | 4 808 234 | 4 692 687 |
| Zemkopības ministrija | 1 237 373 | 1 571 259 | 1 581 218 |
| Satiksmes ministrija | 136 371 | 6 371 | 6 371 |
| Labklājības ministrija | 37 009 351 | 38 979 815 | 39 014 780 |
| Tieslietu ministrija | 2 561 266 | 1 817 424 | 1 819 874 |
| Vides aizsardzības un reģionālās attīstības ministrija | 1 550 000 | 1 550 000 | 1 550 000 |
| Kultūras ministrija | 4 636 898 | 3 531 583 | 3 460 962 |
| Veselības ministrija | 922 150 | 1 619 350 | 1 619 350 |
| 74.resors “Gadskārtējā valsts budžeta izpildes procesā pārdalāmais finansējums” | 0 | 0 | 144 000 000 |

Ministrijām atbalstītā finansējuma prioritārajiem pasākumiem sadalījums pa konkrētiem pasākumiem apkopots informatīvā ziņojuma 1.pielikumā.

Tabulā Nr.3 ir parādīts atbalstītais finansējums sadalījumā pa neatkarīgajām institūcijām[[1]](#footnote-1), kā arī atbalstītie horizontālie pasākumi neatkarīgajām institūcijām.

Tabula Nr.3

**Priekšlikumi atbalstāmajam finansējumam neatkarīgo institūciju prioritārajiem pasākumiem,** *euro*

| Institūcija | 2018 | 2019 | 2020 |
| --- | --- | --- | --- |
| **Neatkarīgo institūciju pasākumi kopā:** | **2 379 261** | **2 566 850** | **8 819 130** |
| Tiesībsarga birojs | 145 149 | 150 221 | 144 776 |
| Tieslietu ministrija (Zemesgrāmatu nodaļu, rajonu (pilsētu) tiesu, apgabaltiesas) | 0 | 0 | 2 690 869 |
| Valsts kontrole | 308 975 | 308 975 | 308 975 |
| Augstākā tiesa | 93 700 | 6 000 | 433 843 |
| Satversmes tiesa | 165 133 | 386 339 | 374 002 |
| Prokuratūra | 666 304 | 915 315 | 4 066 666 |
| Radio un televīzija | 1 000 000 | 800 000 | 800 000 |

Neatkarīgajām institūcijām atbalstītā finansējuma prioritārajiem pasākumiem sadalījums pa konkrētiem pasākumiem apkopots informatīvā ziņojuma 2.pielikumā.

1. **Citi pasākumi**
2. *Precizēt likuma “Par iedzīvotāju ienākuma nodokli” nodokļa pretizvairīšanās normu kritērijus un iespējamās izmaiņas attiecībā uz autoratlīdzības saņēmējiem, kas ir nodarbināti pie autoratlīdzības izmaksātāja un saņem vismaz minimālo darba algu.* Pašreiz spēkā esošās likuma “Par iedzīvotāju ienākuma nodokli” 8.panta 2.2 daļas normas izstrādātas kā nodokļa pretizvairīšanās normas un ietver pazīmes, lai nošķirtu algota darba ienākumus no saimnieciskās darbības ienākumiem. Tomēr autoratlīdzību saņēmēju situācija ir specifiska, jo formāli iepriekš minētajā likuma normā ietvertās pazīmes var attiecināt uz lielāko daļu gadījumu, ja autoratlīdzības saņēmējs vienlaikus nodarbināts pie autoratlīdzības saņēmēja arī kā darbinieks. Tādēļ minētās normas attiecībā uz autoratlīdzības saņēmējiem nepieciešams precizēt, lai nodrošinātu, ka minētā norma darbojas efektīvāk attiecībā uz nodokļu plānošanas gadījumiem, savukārt neskar gadījumus, kad darba līgums un līgums par autoratlīdzības izmaksu nav noslēgts nodokļu plānošanas nolūkā. Iespējamais risinājums ir noteikt, ka gadījumos, ja maksātājs gūst algota darba ienākumus, kas nav mazāki par valstī noteikto minimālo mēnešalgu, bet vienlaikus viņam ar darba devēju noslēgts līgums par autoratlīdzības izmaksu, primāri vērtē noslēgto līgumu nosacījumus, bet likuma “Par iedzīvotāju ienākuma nodokli” 8.panta 2.2 daļas normā ietvertās pazīmes kalpo tikai kā papildu kritērijs darījuma ekonomiskās būtības vērtēšanai. Paredzamā fiskālā ietekme 94 000 *euro* gadā. 2016.gada decembrī no autoratlīdzību saņēmējiem par 24 326 personām bija iesniegti darba devēja ziņojumi, no tiem 3 773 personām ienākumi bija zem minimālās algas. Pieņemot, ka dēļ minētās normas ieviešanas sākotnēji vismaz 5% no šīm personām ienākumi sasniegs minimālās algas apmēru, ietekme vērtēta 94 000 *euro* gadā apmērā saistībā ar VSAOI ieņēmumu pieaugumu (IIN ieņēmumi netiks ietekmēti dēļ neapliekamā minimuma un atvieglojumu par apgādībā esošu personu piemērošanas).
3. Atbilstoši MK 2017.gada 4.aprīļa protokollēmuma (prot. Nr.18, 43.§) 7.punktam Satiksmes ministrijai uzdots sagatavot un iesniegt Finanšu ministrijā fiskāli neitrālus priekšlikumus par valsts budžeta ieņēmumu palielināšanu no PVN, kas aprēķināms par pasažieru pārvadājuma pakalpojuma sniegšanu MK 2015.gada 31.marta noteikumos Nr.153 “Noteikumi par pasažieru kategorijām, kuras ir tiesīgas izmantot braukšanas maksas atvieglojumus maršrutu tīkla maršrutos” paredzētajām pasažieru kategorijām, lai nodrošinātu izmaksājamo kompensācijas apmēru, attiecīgi palielinot Satiksmes ministrijas finansējumu bāzes izdevumiem programmā 31.00.00 “Sabiedriskais transports” (apakšprogramma 31.07.00 “Dotācijas sabiedriskā transporta pakalpojumu sniedzējiem ar braukšanas maksas atvieglojumiem saistīto zaudējumu segšanai”) 2018.gadam un turpmākajiem gadiem. Ņemot vērā minēto, Satiksmes ministrijas priekšlikums paredz palielināt valsts pamatbudžeta PVN ieņēmumus 2 533 276 *euro* apmērā 2018.–2020.gadam ik gadu un attiecīgi Satiksmes ministrijas izdevumus no dotācijas no vispārējiem ieņēmumiem valsts pamatbudžeta apakšprogrammā 31.07.00 “Dotācijas sabiedriskā transporta pakalpojumu sniedzējiem ar braukšanas maksas atvieglojumiem saistīto zaudējumu segšanai”.
4. Valsts akciju sabiedrība “Latvijas Loto” 2018. un 2019.gadā valsts budžetā plāno iemaksāt lielākas dividendes 206 500 *euro* apmērā ik gadu saistībā ar Latvijas simtgades loteriju, kas būs finansējuma avots stipendiju izmaksai Latvijas vidējās izglītības iestāžu absolventiem 2018. un 2019.gadā. Ņemot vērā minēto, Finanšu ministrijas priekšlikums paredz palielināt maksājumu par valsts kapitāla izmantošanu ieņēmumu prognozes 2018. un 2019.gadam 206 500 *euro* un attiecīgi izdevumus Finanšu ministrijas budžeta programmā 97.00.00 “Nozaru vadība un politikas plānošana”.
5. MK 2017.gada 11.aprīļa noteikumu Nr.202 “Noteikumi par energoefektivitātes nodevas apmēru un tās aprēķināšanas, piemērošanas, maksāšanas un kontroles kārtību” 2.punkts paredz, ka energoefektivitātes nodevas likme ir septiņi procenti no iepriekšējā gadā patērētās elektroenerģijas izmaksām, savukārt 10.punkta paredz, ka nodevu ieskaita valsts pamatbudžetā. Ņemot vērā, ka pirmais nodevas maksājums valsts pamatbudžetā tiks veikts, sākot ar 2018.gadu, Ekonomikas ministrijas priekšlikums paredz palielināt valsts pamatbudžeta ieņēmumus no valsts nodevas par energoefektivitātes veicināšanu un energopārvaldības sistēmas ieviešanas kontroles nodrošināšanu 2018. gadam 142 870 *euro*, 2019.gadam 251 200 *euro* un 2020.gadam 158 570 *euro* apmērā un attiecīgi palielināt Ekonomikas ministrijas izdevumus no dotācijas no vispārējiem ieņēmumiem valsts pamatbudžeta jaunizveidotajā apakšprogrammā 29.04.00 “Energoefektivitātes politikas ieviešana” .
6. Kultūras ministrija, izvērtējot nozares prioritātes aicina ar 2017.gada 22.augusta MK sēdes protokola Nr.40 43.§ “Informatīvais ziņojums “Par makroekonomisko rādītāju, ieņēmumu un vispārējās valdības budžeta bilances prognozēm 2018.-2020.gadam”” 10.punktu 2018.–2020.gadam Kultūras ministrijai apstiprināto papildu finansējumu minimālajai algai piesaistītajiem valsts sociālā nodrošinājuma pasākumiem kopā 1 657 987 *euro* apmērā ik gadu pārdalīt uz Kultūras ministrijas budžeta programmu 20.00.00 “Kultūrizglītība” 205 563 *euro*, lai nodrošinātu 10% piemaksas Profesionālās izglītības kompetenču centru “Nacionālā mākslu vidusskola” un “Daugavpils dizaina un mākslas vidusskolai “Saules skola”” pedagogiem un Kultūras ministrijas budžeta programmu 21.00.00 “Kultūras mantojums” 1 452 424 *euro*, lai līdz ar minimālās algas palielinājumu nodrošinātu virsvadītāju un virsdiriģentu attiecīgu atalgojuma kāpumu un daļēji nodrošinātu kultūras mantojuma speciālistu atalgojuma konkurētspējas palielinājumu vidēji par 10%.
7. Kopš 2015.gada 5.februāra uzsāka darbu Valsts vienotais klientu apkalpošanas centrs (turpmāk – VVKAC) Valsts ieņēmumu dienesta (turpmāk – VID) ēkā Talejas ielā 1, Rīgā, kur iedzīvotājiem un uzņēmējiem iespējams saņemt pakalpojumus un klientu apkalpošanas speciālistu konsultācijas no šādām institūcijām:

* VID;
* Valsts sociālās apdrošināšanas aģentūra;
* Nodarbinātības valsts aģentūra;
* Valsts darba inspekcija.

Ņemot vērā pozitīvo sabiedrības – pakalpojumu saņēmēju novērtējumu par izveidotā VVKAC lietderību, lai tiktu nodrošināta turpmāka (2016.gadā un turpmāk) VVKAC darbība VID telpās Talejas ielā 1, Rīgā, MK 2015.gada 3.novembra sēdē tika izskatīts un atbalstīts informatīvais ziņojums “Par valsts budžeta līdzekļu pārdali Valsts vienotā klientu apkalpošanas centra Valsts ieņēmumu dienesta telpās Talejas ielā 1, Rīgā, darbības nodrošināšanai” (protokola Nr.57 63.§.). Atbilstoši MK 2015.gada 3.novembra protokola Nr.57 63.§ 3.3.apakšpunktam tika atbalstīta līdzekļu pārdale 2016.gadam un turpmākajiem gadiem no Finanšu ministrijas (VID) pamatbudžeta programmas 33.00.00 “Valsts ieņēmumu un muitas politikas nodrošināšana” 41 625 *euro* apmērā uz Labklājības ministrijas pamatbudžetu administratīvās ēkas Talejas ielā 1, Rīgā, telpu nomas maksas izdevumu segšanai valsts akciju sabiedrībai “Valsts nekustamie īpašumi” un telpu uzturēšanas izdevumu segšanai saistībā ar Valsts vienotā klientu apkalpošanas centra darbības turpināšanu, tai skaitā uz Labklājības ministrijas pamatbudžeta apakšprogrammu 97.02.00 “Nozares centralizēto funkciju izpilde” 25 812 *euro* apmērā pārskaitīšanai uz speciālā budžeta apakšprogrammu 04.05.00 “Valsts sociālās apdrošināšanas aģentūras speciālais budžets” (Valsts sociālās apdrošināšanas aģentūrai nomājamo telpu uzturēšanai 95,07m2 platībā ar koplietošanas telpu daļu 6 darba vietām).

Ņemot vērā, ka 2018.gadā paredzētas VSAA darba vietu skaita un aizņemtās platības izmaiņas (VSAA nomājamo telpu platība palielināsies līdz 176,95 m2 (ar koplietošanas telpu daļu) 11 darba vietām), Labklājības ministrijai (VSAA) nepieciešams papildu finansējums telpu nomas maksas un telpu uzturēšanas izdevumu segšanai.

Līdz ar to nepieciešams atbalstīt LM priekšlikumu līdzekļu pārdalei 2018.gadā un turpmākajiem gadiem, bet ne ilgāk kā VID noslēgtā apakšnomas līguma darbības termiņā, no Finanšu ministrijas (VID) pamatbudžeta programmas 33.00.00 “Valsts ieņēmumu un muitas politikas nodrošināšana” 10 085 *euro* apmērā, tai skaitā ilgtermiņa saistībām pasākumam “VID ēkas Talejas ielā 1, Rīgā, telpu nomas maksas, aprīkojuma iegādes, pārcelšanās un uzturēšanas izdevumu segšanai” 6 769 *euro* apmērā, uz Labklājības ministrijas pamatbudžetu apakšprogrammu 97.02.00 “Nozares centralizēto funkciju izpilde” 10 085 *euro* apmērā pārskaitīšanai uz speciālā budžeta apakšprogrammu 04.05.00 “Valsts sociālās apdrošināšanas aģentūras speciālais budžets” administratīvās ēkas Talejas ielā 1, Rīgā, telpu nomas maksas izdevumu segšanai valsts akciju sabiedrībai “Valsts nekustamie īpašumi” un telpu uzturēšanas izdevumu segšanai saistībā ar Valsts sociālās apdrošināšanas aģentūras darba vietu skaita un aizņemtās platības izmaiņām Valsts vienotajā klientu apkalpošanas centrā.

1. Veselības ministrija ir veikusi padotības iestāžu funkciju, uzdevumu un procesu analīzi, to apskatot no pamatfunkciju nodrošināšanas puses, un secinājusi, ka lietderīgāk ģimenes ārstu konsultatīvā tālruņa darbību, ko šobrīd nodrošina Nacionālais veselības dienests, no 2018.gada nodot Neatliekamās medicīniskās palīdzības dienestam.

Līdz ar to paredzēts atbalstīt Veselības ministrijas priekšlikumu izdevumu pārdalei starp Veselības ministrijas budžeta programmām/apakšprogrammām un izdevumu kodiem atbilstoši ekonomiskajām kategorijām 2018.gadam un turpmākajiem gadiem, apakšprogrammā 33.14.00 “Primārās ambulatorās veselības aprūpes nodrošināšana” samazinot izdevumus subsīdijām un dotācijām 191 128 *euro* apmērā un apakšprogrammā 39.04.00 “Neatliekamā medicīniskā palīdzība” palielinot izdevumus atlīdzībai 191 128 *euro* apmērā, nepalielinot kopējo amata vietu skaitu, lai ģimenes ārstu konsultatīvā tālruņa darbību no 2018.gada 1.janvāra nodrošinātu Neatliekamās medicīniskās palīdzības dienests.

Finanšu ministre D. Reizniece-Ozola

Klinta Stafecka, 67095438

[klinta.stafecka@fm.gov.lv](mailto:klinta.stafecka@fm.gov.lv)

1. Valsts prezidenta kanceleja, Saeima, Tiesībsarga birojs, Sabiedrisko pakalpojumu regulēšanas komisija, Valsts kontrole, Augstākā tiesa, Satversmes tiesa, Prokuratūra, Radio un televīzija (turpmāk – neatkarīgās institūcijas). [↑](#footnote-ref-1)